CELEX: 32016R1616
Language: mt
Date: 2016-09-08 00:00:00
Title: Regolament ta' Implimentazzjoni tal-Kummissjoni (UE) 2016/1616 tat-8 ta' Settembru 2016 li jagħti deroga mir-Regolament (UE) Nru 1307/2013 tal-Parlament Ewropew u tal-Kunsill rigward reviżjoni possibbli ta' miżuri ta' appoġġ akkoppjat volontarju fis-settur tal-ħalib u tal-prodotti tal-ħalib għas-sena tat-talba 2017

9.9.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 242/19
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/1616
   tat-8 ta' Settembru 2016
   li jagħti deroga mir-Regolament (UE) Nru 1307/2013 tal-Parlament Ewropew u tal-Kunsill rigward reviżjoni possibbli ta' miżuri ta' appoġġ akkoppjat volontarju fis-settur tal-ħalib u tal-prodotti tal-ħalib għas-sena tat-talba 2017
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1307/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi regoli għal pagamenti diretti lill-bdiewa taħt skemi ta' appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (1), u b'mod partikulari l-Artikolu 69(1) tiegħu,
   Billi:
   
               (1)
            
            
               Skont l-Artikolu 52 tar-Regolament (UE) Nru 1307/2013, l-Istati Membri jistgħu jagħtu, b'ċerti kundizzjonijiet, appoġġ akkoppjat lill-bdiewa f'setturi agrikoli jew tipi ta' biedja speċifiċi, sal-punt meħtieġ biex jinħoloq inċentiv biex jinżammu l-livelli attwali ta' produzzjoni fis-setturi jew ir-reġjuni konċernati.
            
         
               (2)
            
            
               Minħabba livelli relattivament għoljin ta' produzzjoni u b'hekk prezzijiet baxxi fis-suq tal-Unjoni għal ħalib u għal prodotti tal-ħalib u, b'mod partikolari, minħabba l-problemi temporanji li rriżultaw, u li s-settur tal-prodotti tal-ħalib bħalissa qed jiffaċċja, l-Istati Membri għandhom ikunu jistgħu jiddeċiedu li jirrevedu l-miżuri tagħhom ta' appoġġ akkoppjat volontarju li jimmiraw is-settur tal-ħalib u l-prodotti tal-ħalib għas-sena tat-talba 2017 sabiex jippermetti li l-appoġġ akkoppjat volontarju jista' jkompli jitħallas fuq il-bażi tal-għadd ta' annimali li għalihom dan l-appoġġ ġie aċċettat fl-2016. Għalkemm, fuq perjodu qasir ta' żmien, din ir-reviżjoni tista' tidher li tippreġudika wieħed mill-għanijiet tal-appoġġ akkoppjat volontarju, jiġifieri ż-żamma tal-livelli attwali ta' produzzjoni, miżuri bħal dawn jistgħu jgħinu biex jintlaħqu l-għanijiet ta' appoġġ akkoppjat volontarju fuq żmien twil.
            
         
               (3)
            
            
               Fid-dawl tal-gravità tad-diffikultajiet finanzjarji li bħalissa qed jiġu ffaċċjati mill-benefiċjarji, huwa xieraq li jintuża l-Artikolu 69(1) tar-Regolament (UE) Nru 1307/2013 li jipprovdi għal deroga mill-Kapitolu 1 tat-Titolu IV ta' dak ir-Regolament.
            
         
               (4)
            
            
               Sabiex il-Kummissjoni tkun tista' tissorvelja l-applikazzjoni korretta u l-impatt ta' tali reviżjoni, l-Istati Membri għandhom jinnotifikaw lill-Kummissjoni bid-deċiżjoni tagħhom fi żmien 14-il jum wara d-data li fiha tkun ittieħdet id-deċiżjoni.
            
         
               (5)
            
            
               Sabiex ikun żgurat li s-settur tal-ħalib u l-prodotti tal-ħalib ikun jista' jibbenefika mill-aktar fis possibbli mid-deroga stipulata f'dan ir-Regolament, ir-Regolament għandu jidħol fis-seħħ fil-jum wara dak tal-pubblikazzjoni tiegħu u l-Istati Membri għandhom jieħdu d-deċiżjoni tagħhom fi żmien 30 jum wara d-data tad-dħul fis-seħħ tiegħu.
            
         
               (6)
            
            
               Il-miżuri stipulati f'dan ir-Regolament huma konformi mal-opinjoni tal-Kumitat għall-Pagamenti Diretti,
            
         ADOTTAT DAN IR-REGOLAMENT:
   Artikolu 1
   Reviżjoni ta' miżuri li jimmiraw is-settur tal-ħalib u l-prodotti tal-ħalib
   1.   Għas-sena tat-talba 2017, l-Istati Membri jistgħu jiddeċiedu li jirrevedu l-miżuri tagħhom kollha adottati skont l-Artikolu 52 tar-Regolament (UE) Nru 1307/2013 li jimmiraw is-settur tal-ħalib u l-prodotti tal-ħalib.
   Dik ir-reviżjoni għandha tikkonsisti kif ġej:
   
               (a)
            
            
               li jiġi stipulat li għas-sena tat-talba 2017 il-ħlas lill-bidwi li huwa intitolat li jirċievi pagamenti skont l-Artikolu 9 u l-Artikolu 10(1) tar-Regolament (UE) Nru 1307/2013 isir fuq il-bażi tal-għadd ta' annimali li għalihom il-bidwi kien intitolat għal appoġġ skont dawk il-miżuri għas-sena tat-talba 2016; kif ukoll
            
         
               (b)
            
            
               li ma jiġux applikati l-kundizzjonijiet applikabbli l-oħra kollha ta' eliġibbiltà għall-miżuri soġġetti għar-reviżjoni.
            
         Id-deċiżjoni msemmija fl-ewwel subparagrafu għandha tissupera kull deċiżjoni ta' reviżjoni tal-miżuri ta' appoġġ akkoppjat volontarju li jimmiraw is-settur tal-ħalib u l-prodotti tal-ħalib skont l-Artikolu 53(6) tar-Regolament (UE) Nru 1307/2013.
   2.   Għal kull miżura ta' appoġġ akkoppjat volontarju rivedut, l-Istati Membri għandhom jikkalkulaw l-ammont li jikkorrispondi mal-proporzjon bejn l-ammont stabbilit għall-iffinanzjar tal-miżura mmirata fuq is-settur tal-ħalib u l-prodotti tal-ħalib kif notifikat skont il-punt (3)(i) tal-Anness I tar-Regolament ta' Delega tal-Kummissjoni (UE) Nru 639/2014 (2) u l-għadd totali ta' annimali għal dik il-miżura ta' appoġġ akkoppjat volontarju.
   L-għadd totali tal-annimali msemmija fl-ewwel subparagrafu għandu jikkorrispondi għal:
   
               (a)
            
            
               l-għadd totali ta' annimali li għalihom il-ħlas ġie aċċettat fir-rigward tas-sena tat-talba 2016; jew
            
         
               (b)
            
            
               l-għadd ta' annimali msemmija fil-punt (a) għall-bdiewa eliġibbli fl-2017.
            
         3.   Il-ħlas annwali li għandu jingħata lill-bidwi għandu jikkorrispondi mal-ammont tal-unità kif ikkalkulat skont il-paragrafu 2 immultiplikat bil-għadd ta' annimali li l-bidwi kkonċernat kien intitolat għal appoġġ għas-sena tat-talba 2016.
   Artikolu 2
   Limitu ta' żmien
   Id-deċiżjoni msemmija fl-Artikolu 1 għandha tittieħed fi żmien 30 jum wara d-data tad-dħul fis-seħħ ta' dan ir-Regolament.
   Artikolu 3
   Notifika
   L-Istati Membri għandhom jinnotifikaw lill-Kummissjoni bid-deċiżjoni msemmija fl-Artikolu 1 fi żmien 14-il jum wara d-data li fiha tkun ittieħdet dik id-deċiżjoni.
   Artikolu 4
   Dħul fis-seħħ
   Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-8 ta' Settembru 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 347 20.12.2013, p. 608.
   
      (2)  Ir-Regolament ta' Delega tal-Kummissjoni (UE) Nru 639/2014 tal-11 ta' Marzu 2014 li jissupplimenta r-Regolament (UE) Nru 1307/2013 tal-Parlament Ewropew u tal-Kunsill li jistabbilixxi regoli għal pagamenti diretti lil bdiewa skont skemi ta' appoġġ fi ħdan il-qafas tal-politika agrikola komuni u li jemenda l-Anness X ta' dak ir-Regolament (ĠU L 181, 20.6.2014, p. 1).